DEĊIŻJONI TAL-KUMMISSJONI
tas-16 ta’ Mejju 2007
li tagħti deroga mitluba minn Franza skond id-Deċiżjoni 2006/804/KE dwar l-armonizzazzjoni ta’ l-ispektrum tal-frekwenzi tar-radju għal apparat għall-identifikazzjoni bil-frekwenzi tar-radju (RFID) u li joperaw fil-medda UHF (ultra high frequency)
(notifikata taħt id-dokument numru C(2007) 2084)
(It-test bil-Franċiż biss huwa awtentiku)
(2007/346/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill, tas-7 ta’ Marzu 2002 dwar qafas regolatorju għall-politika dwar l-ispektrum tar-radju fil-Komunità Ewropea (Deċiżjoni dwar l-Ispektrum tar-Radju) (1), u partikolarment l-Artikolu 4(5) tagħha,
Wara li kkunsidrat id-Deċiżjoni tal-Kummissjoni 2006/804/KE dwar l-armonizzazzjoni ta’ l-ispektrum tal-frekwenzi tar-radju għal apparat għall-identifikazzjoni bil-frekwenzi tar-radju (RFID - radio frequency identification) u li joperaw fil-medda UHF (ultra high frequency) (2) u b'mod partikolari l-Artikolu 3(2) tagħha,
Billi:
(1)
Peress li d-Deċiżjoni 2006/804/KE se tafettwa il-medda ta’ frekwenzi 865.6-867.6 MHz, Franza introduċiet talba għal deroga tranżizzjonali għal din id-Deċiżjoni abbażi tal-fatt li din il-medda hija attwalment użata esklussivament u direttament għal apparat iddedikat għas-sgurtà pubblika u għad-difiża li ma jittollerax livelli għoljin ta’ emissjonijiet f'ċertu żoni ġeografiċi.
(2)
Għalhekk Franza talbet għall-possibbiltà li tillimita l-livelli ta’ l-emissjonijiet fuq dik il-medda f'ċertu żoni, taħt il-livelli definiti mid-Deċiżjoni 2006/804/KE.
(3)
Franza pprovdiet biżżejjed ġustifikazzjoni teknika għat-talba tagħha, bbażata b'mod partikolari fuq studji ta’ kompatibilità mill-Agence Nationale des Fréquences u mis-CEPT u billi tat każ ta’ fatturi ta’ interferenza li tagħmel ħsara bejn apparat tal-RFID u apparat militari bħal qawwa ta’ emissjoni, densità u duty cycles.
(4)
Għalkemm it-talba tfittex protezzjoni minima għall-apparat militari, ma timponix restrizzjonijiet żejda fejn jidħlu meded ta’ frekwenzi jew kopertura ġeografika. Parti limitata ferm tat-territorju ta’ Franza biss hija kkonċernata; ma żżommx milli jsiru attivitajiet madwar żoni urbani u ż-żoni involuti se jkunu rurali u ma jidħlux fi bliet ewlenin. L-RFID xorta se jkun permess fiż-żoni maħsuba, għalkemm b'livell ta’ qawwa mnaqqsa. Fuq kollox, id-deroga, effettivament ma għandux ikollha impatt sinifikanti fuq l-użu tat-teknoloġija RFID fi Franza.
(5)
Il-limitazzjoni għandha tibqa' eċċezzjoni u permessa għal perjodu ta’ żmien limitat. Franza għandha tirrapporta dwar l-evoluzzjoni tat-teknoloġija u l-użu mill-militar tagħha u dwar l-implimentazzjoni tal-limitazzjoni wara tliet snin. Ir-rapport għandu jinkludi kull fatt jew kejl tul il-periodu ta’ tliet snin.
(6)
Franza indikat li se taddotta apparat ġdid militari li jkun kompatibbli mal-livelli ta’ emissjoni tad-Deċiżjoni 2006/804/KE malli tasal it-teknoloġija; fid-dawl taż-żmien meħtieġ għall-iżvilupp tat-teknoloġija, Franza indikat li tista' tapplika għal tiġdidiet ta’ tliet snin ta’ din id-deroga, sa mhux aktar mill-2020. Madankollu, jibqa' l-fat li deroga bħal din hija eċċezzjoni u kull tiġdid tagħha għandu jkun ġustifikat u meħtieġ.
(7)
Il-membri tal-Kumitat ta’ l-Ispektrum tar-Radju indikaw, fil-laqgħa tal-Kumitat ta’ l-4-5 ta’ Diċembru 2006, li huma ma joġġezzjonawx għal deroga tranżizzjonali.
(8)
Il-limitazzjoni mitluba ma għandhiex tiddeferixxi bla ħtieġa l-implimentazzjoni tad-Deċiżjoni 2006/804/KE jew toħloq differenzi għalxejn f'sitwazzjonijiet kompetittivi jew regolatorji bejn l-Istati Membri. It-talba hija ġustifikata u deroga tranżizzjonali tkun xierqa biex tiffaċilita l-implimentazzjoni sħiħa tad-Deċiżjoni 2006/804/KE.
ADOTTAT DIN ID-DEĊIŻJONI:
Artikolu 1
It-talba ta’ Franza permezz ta’ ittra fit-23 ta’ Frar 2007 (SG/CDC/2007/A/1821) biex tillimita aktar il-qawwa ta’ l-emissjonijiet għall-użu tal-medda ta’ frekwenzi 865.6-867.6 MHz għal apparat li juża l-frekwenzi tar-radju għall-identifikazzjoni (RFID) li jopera fit-territorju ta’ Franza, bħala deroga għad-Deċiżjoni tal-Kummissjoni 2006/804/KE, hija hawnhekk approvata, suġġetta għal-kundizzjonijet imniżżla f'din id-Deċiżjoni.
Artikolu 2
Fil-medda ta’ frekwenzi 865.6-867.6 MHz, il-qawwa massima tal-medda ma għandhiex tkun aktar minn 500mW e.r.p. (effective radiated power) fiż-żoni kif definiti fl-Anness.
Artikolu 3
Franza għandha tissottometti sat-30 ta’ Ġunju 2010 rapport dwar l-implimentazzjoni ta’ din id-Deċiżjoni.
Artikolu 4
Din id-Deċiżjoni għandha tiskadi fil-31 ta’ Diċembru 2010.
Artikolu 5
Din id-Deċiżjoni hija indirizzata lir-Repubblika ta’ Franza.
Magħmul fi Brussell, 16 ta’ Mejju 2007.